Marion Davies

**Marion Davies** (3. januar 1897 - 22. septembar 1961) je bila američka glumica, najpoznatija kao dugogodišnja ljubavnica medijskog tajkuna Williama Randolpha Hearsta.

Rodila se kao Marion Cecilia Douras, odnosno najmlađe od petoro djece uglednog njujorškog pravnika i suca Bernarda J. Dourasa. Nakon školovanja u samostanu, započela je karijeru u show businessu, prvo kao model, potom jedna od Ziegfeldovih djevojaka. Brzo je privukla Hearstovu pažnju, koji je već 1918. osnovao studio Cosmopolitan Pictures sa isključivom svrhom da od nje načini zvijezdu. Većina kritičara i historičara drži da je Hearstovo promoviranje Davies kao velike glumice (pri čemu su važnu ulogu igrale njegove novine) načinilo više štete nego koristi njenoj karijeri; to se prije svega odnosi na inzistiranje na "ozbiljnim" dramskim ulogama nasuprot uloga u komedijama, gdje je Davies imala prirodni talent. Hearst i Davies se nikada nisu vjenčali isključivo zato što Hearstu njegova supruga Millicent nije htjela dati razvod. Godine 1937. se Davies odlučila povući iz svijeta glume, svjesna da u petoj deceniji života neće uspjeti postati zvijezda; u međuvremenu se iskazala kao spretna poslovna žena, te je tako mogla na kraju uzdržavati samog Hearsta, koji je zapao u financijske probleme uslijed Velike depresije. Nakon Hearstove smrti se udala za Horacea Browna, sa kojim je ostala do smrti od raka želuca 1961. godine.  Posljednje godine života je provela baveći se filantropskim radom. Američka glumica Patricia Lake, rođena 1920. godine, je na samrtnoj postelji 1993. godine izjavila da je ona vanbračna kćer Hearst i Davies; o tim tvrdnjama danas ne postoji konsenzus među historičarima.

Odnos Davies sa Hearstom je poznat i po tome što je Orsonu Wellesu poslužio kao jedan od motiva zapleta filma *[[Građanin Kane]]*,  filma sa ključem inspiriranim Hearstovim životom; u njemu se pojavljuje lik Susan Alexander Kane, protagonistove druge supruge koja je prikazana kao netalentirana operna pjevačica od koje Kane uporno i bezuspješno pokušava napraviti zvijezdu. Iako je sam Welles kasnije priznao da je Davies posjedovala autentični glumački talent, *Kane* je u mnogo čemu stvorio famu o Davies kao netalentiranoj glumici koja je karijeru dugovala isključivo svom bogatom i uticajnom ljubavniku.

Lik Marion Davies se mnogo decenija kasnije pojavio u nekoliko biografskih filmova. Godine 1985. je Davies bila naslovna protagonistica TV-filma *[[Hearst and Davies Affair]]* gdje ju je tumačila Virginia Madsen. Godine 1992. je njen lik u filmu *[[Chaplin (film, 1992)|Chaplin]]* tumačila Heather McNair, a u filmu *[[Cradle Will Rock]]* iz 1999. godine Gretchen Mol.

Godine 2001. je u režiji Petera Bogdanovicha snimljen film *[[The Cat's Meow]]*, posvećen nikad razjašnjenim događajima na Hearstovoj jahti *[[Oneida (jahta)|Oneida]]* 1924. godine, gdje je, navodno Hearst slučajno ubio poznatog režisera Thomasa Incea u nastupu ljubomore misleći da ga Davies vara; u tom filmu je lik Davies tumačila Kirsten Dunst.

## Filmografija

## Vanjske veze

* 
* 
* 
* Photographs of Marion Davies and bibliography 
* Large collection of Marion Davies images
* Marion Davies papers, 1915-1928., held by the Billy Rose Theatre Division,  New York Public Library for the Performing Arts